PRANEŠIMAS ŽINIASKLAIDAI
2025 m. liepos 3 d.

**Luminor skolina 70 mln. Vilniaus miesto savivaldybės infrastuktūros projektams**

**„Luminor“ bankas Vilniaus miesto savivaldybei skolina 70 mln. eurų. Finansavimas bus skirtas prioritetiniams infrastruktūros projektams sostinėje įgyvendinti.**

„Džiaugiamės galėdami prisidėti prie miesto infrastruktūros stiprinimo. Matome aiškią vertę – investicijos nukreipiamos į tiesiogiai gyvenimo kokybę gerinančius objektus, tai yra, į švietimo, gydymo ir kultūros įstaigas. Tokie projektai kuria ilgalaikę naudą miestui ir stiprina bendruomenes“, – sako „Luminor“ banko Verslo bankininkystės Lietuvoje vadovas Vytis Žegužauskas.

Vilniaus mieste numatyta atnaujinti apie 100 įvairios paskirties infrastruktūros objektų – nuo ugdymo įstaigų, ligoninių ir kultūros centrų iki dvarų bei miesto gatvių. Projektuose suplanuoti tiek naujų pastatų statybos darbai, tiek esamų objektų rekonstravimas ar kapitalinis remontas. 2025 metais iš paskolos lėšų planuojama panaudoti 45,3 mln. eurų.

Švietimo projektams skirta 12 mln. eurų – jie apima ikimokyklinio ugdymo įstaigos statybą Žemynos g. 2C, Vilniaus „Vilties“ specialiosios mokyklos-daugiafunkcinio centro pastato projektą Savanorių pr. 55 ir kitų švietimo objektų rekonstrukcijas, kapitalinius remontus bei statybas.

Sveikatos ir sveikatingumo projektams numatyta 10,5 mln. eurų. Ši suma skirta VšĮ Vilniaus miesto psichikos sveikatos centro korpuso Vasaros g. 5 statybai ir įrengimui, Karoliniškių poliklinikos Pilaitės filialo priestato statybai ir paslaugų plėtrai, taip pat Žirmūnų gimnazijos sporto aikštyno rekonstrukcijai bei sporto aikštelių įrengimui prie mokyklų, vaikų lopšelių-darželių ir viešosiose erdvėse.

7 mln. eurų skirta kultūros programai. Didžioji dalis šios sumos – Nacionalinės koncertų salės infrastruktūrai sukurti, siekiant užtikrinti paslaugų kokybę, inovatyvumą ir prieinamumą.

Judumo programai numatyta 7,8 mln. eurų. Didžioji dalis šios sumos bus panaudota paviršinių nuotekų šalinimo tinklams su gatvės dangos atstatymu įrengti Kalvarijų g. bei Nemenčinės plento rekonstrukcijai nuo Kairėnų g. iki miesto ribos.

Aplinkos ir miesto plėtros programai planuojama skirti 6,7 mln. eurų, daugiausia Tauro kalno parko ir Liuteronų sodų tvarkymui pietinėje tikslinėje teritorijoje bei skverų įrengimui ir sutvarkymui Vilniaus mieste.

Visa 70 mln. eurų paskolos suma turi būti panaudota per dvejus metus. 2025 metais lėšos bus naudojamos maždaug 80 objektų, o 2026 metais planuojama sudaryti naują investicinę programą, pagal kurią dauguma šių metų projektų bus tęsiami.

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite [čia](https://luminor.ee/investors#financial-calendar).

**Daugiau informacijos:**

Birutė Eimontaitė

„Luminor“ komunikacijos vadovė

Tel.: +370 684 28342

El. p.: birute.eimontaite@luminorgroup.com